Zaprošeno obdobje veljavnosti znaša šest let, in sicer od 1. januarja 2021 do 30. junija 2027, kar je v okviru najdaljšega dopustnega obdobja v skladu s členom 19 direktive o obdavčitvi energije.

S to davčno ugodnosti bi se za prebivalce občine Campione d’Italia zmanjšali dodatni stroški ogrevanja, ki so posledica hladnega podnebja, težav z nabavo goriva in posebnih stroškov upoštevanja predpisov.

Z zaprošenim dovoljenjem želi Italija zmanjšati visoke energetske stroške za gospodinjstva in podjetja na tem območju, saj se ti energenti uporabljajo za ogrevanje (plinsko olje) in zadovoljevanje vseh običajnih dnevnih potreb, povezanih s porabo električne energije (razsvetljava, gospodinjski aparati, ogrevanje in hlajenje itd.).

Predlagani stopnji za električno energijo sta 0,0005 EUR na kWh za uporabo v prostorih in na krajih, ki niso gospodinjstva, ter 0,001 EUR na kWh za uporabo v gospodinjstvih, kar ustreza 4 % nacionalne trošarinske stopnje in je enako ustreznim najnižjim stopnjam, določenim v direktivi o obdavčitvi energije. Za plinsko olje, ki se uporablja kot gorivo za ogrevanje, predlagana stopnja znaša 201,50 EUR na 1 000 litrov, kar ustreza 50 % stopnje, ki se uporablja na nacionalni ravni, presega pa najnižjo stopnjo, določeno v direktivi o obdavčitvi energije.

Italijanski organi so z dopisom z dne 7. avgusta 2020 zaprosili za dovoljenje za uporabo nižjih stopenj trošarin za plinsko olje za ogrevanje in za električno energijo, dobavljeno na ozemlju občine Campione d’Italia. V utemeljitev prošnje za odstopanje Italija opozarja na zgoraj opisani edinstveni položaj občine Campione d’Italia.

Po navedbah italijanskih organov so v občini Campione d’Italia zaradi geografske lege in neugodnih podnebnih razmer ter zato, ker nima omrežja za oskrbo s plinom, energetski stroški višji, ne glede na to, ali se energija dobavlja iz Švice ali najbližje italijanske pokrajine. Najkrajša razdalja po cesti za dobavo kurilnega olja iz Italije je približno 30 km (razdalja med občino in mestom Como). Tudi carinske formalnosti pri prečkanju italijansko-švicarske meje italijanske gospodarske subjekte močno odvračajo od izvajanja dejavnosti, poleg tega pa pomenijo dodatne stroške.

Poleg tega so se zaradi vstopa občine Campione d’Italia v carinsko območje Unije 1. januarja 2020 povečali stroški energentov (na primer električne energije in plinskega olja, ki se uporabljata kot gorivo za ogrevanje).

Obdavčitev energentov in električne energije v Uniji ureja Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (v nadaljnjem besedilu: direktiva o obdavčitvi energije ali Direktiva).

Poleg tega je ta ukrep sprejemljiv tudi ob upoštevanju potrebe po zagotovitvi pravilnega delovanja notranjega trga in lojalne konkurence. Ukrep zaradi omejenih ozemeljskih in finančnih učinkov ne izkrivlja konkurence in ne ovira delovanja notranjega trga.

Z nižjima stopnjama obdavčitve za kurilno olje in električno energijo bi se gospodinjstva in podjetja v Campione d’Italia izognila povišanju stroškov energentov. Obdavčitev je še vedno enaka ali višja od najnižjih ravni obdavčitve v EU, ki so določene v direktivi o obdavčitvi energije.

Diferenciacija dajatev delno zmanjšuje dodatne stroške nakupa kurilnega olja in električne energije v občini Campione d’Italia, ki je v posebej neugodnem položaju v primerjavi s preostalo Italijo in za katero bi standardna stopnja dajatve povzročila pretirano davčno obremenitev. Posebna geografska lega v povezavi s tem, da ni dostopa do omrežja zemeljskega plina, in slabimi podnebnimi razmerami dejansko pomeni višje stroške dobave energentov.

Člen 19(2) Direktive 2003/96/ES določa, da je veljavnost takih ukrepov omejena na največ šest let z možnostjo podaljšanja. Glede na to, da sedanja ureditev nima negativnega vpliva na trgovino znotraj EU in na splošno raven obdavčitve goriv in električne energije v Italiji, Komisija v tej fazi predlaga, da se dovoljenje, za katerega je zaprosila Italija, dodeli za šest let, tj. od 1. julija 2021 do 30. junija 2027. Vendar pa odstopanje ne bi smelo ogroziti nadaljnjega razvoja obstoječega pravnega okvira, treba pa bi bilo tudi upoštevati naslednjo revizijo direktive o obdavčitvi energije in možnost, da Svet sprejme pravni akt na podlagi predloga Komisije za spremembo direktive o obdavčitvi energije. Takšna revizija sledi oceni direktive o obdavčitvi energije in sklepom Sveta o okviru EU za obdavčitev energije z dne 28. novembra 2019. Svet je v svojih sklepih Komisijo pozval, naj analizira in oceni možnosti, da bi pravočasno objavila predlog za revizijo direktive o obdavčitvi energije, pa tudi, naj posebno pozornost nameni področju uporabe Direktive, najnižjim stopnjam ter posebnim znižanjem in oprostitvam dajatev.

Italijanski organi si z zadevnim znižanjem dajatve prizadevajo zmanjšati socialne in gospodarske učinke krize, ki vpliva na prebivalstvo občine Campione d’Italia, z blažitvijo učinka višjih stroškov nakupa kurilnega olja in električne energije.

Ta predlog temelji na zahtevi Italije in zadeva le to državo članico.

Člen 2 določa, da se zahtevano dovoljenje odobri z učinkom od 1. julija 2021 do 30. junija 2027, kot je zahtevala Italija, v okviru najdaljšega obdobja 6 let, ki ga dovoljuje Direktiva.

Ukrep ne predvideva poenostavitve. Je rezultat zahtevka Italije in zadeva le to državo članico.

ob upoštevanju Pogodbe o delovanju Evropske unije,

ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije ter zlasti člena 19 Direktive,

ob upoštevanju predloga Evropske komisije,

ob upoštevanju naslednjega:

(1)Italija je z dopisom z dne 7. avgusta 2020 zaprosila za dovoljenje za uporabo nižjih stopenj trošarine za plinsko olje za ogrevanje in za električno energijo, dobavljeno na ozemlju občine Campione d’Italia, v skladu s členom 19 Direktive 2003/96/ES. Dodatne informacije in pojasnila v podporo prošnji so italijanski organi predložili 9. januarja 2021. Dovoljenje se nanaša na obdobje od 1. julija 2021 do 30. junija 2027.

(2)Občina Campione d’Italia je italijanska enklava v Švici z zelo majhnim geografskim obsegom in majhno populacijo. Območje je gorato, kar omejuje razvoj mest, industrijske dejavnosti in njegovo splošno dostopnost. Glede na geografsko lego, slabe podnebne razmere in to, da ni dostopa do omrežja zemeljskega plina, so stroški dobave energentov v občini Campione d’Italia visoki, ne glede na to, ali se dobavljajo iz Švice ali Italije. Poleg tega so se zaradi vstopa občine Campione d’Italia v carinsko območje Unije 1. januarja 2020 povečali energetski stroški za gospodinjstva in podjetja.

(3)Diferenciacija trošarin je namenjena znižanju visokih energetskih stroškov.

(4)Komisija je proučila zaprošeni ukrep in ugotovila, da ne izkrivlja konkurence in ne ovira pravilnega delovanja notranjega trga, tako da se ne šteje za nezdružljivega s politiko Unije na področju okolja, energije in prometa. Nižji stopnji trošarin za plinsko olje in električno energijo bi ostali enaki najnižjim stopnjam obdavčitve iz Direktive 2003/96/ES ali višji od njih in bi delno izravnali višje energetske stroške v občini. Znižanje dajatev ni kumulativno z drugimi vrstami znižanja dajatev.

(5)Italiji bi bilo zato treba dovoliti, da v občini Campione d’Italia uporabi nižji stopnji obdavčitve za električno energijo in plinsko olje za ogrevanje.

(6)Vsako dovoljenje, odobreno na podlagi člena 19(2) Direktive 2003/96/ES, je strogo časovno omejeno. Da bi se občini Campione d’Italia zagotovila zadostna stopnja gotovosti, bi bilo treba dovoljenje dodeliti za obdobje šestih let. Če Svet na podlagi člena 113 Pogodbe o delovanju Evropske unije uvede spremenjeni splošni sistem za obdavčitev energentov in to dovoljenje glede na te spremembe ni več ustrezno, je treba za ohranitev nadaljnjega splošnega razvoja obstoječega pravnega okvira predvideti možnost, da to dovoljenje preneha veljati na dan začetka veljavnosti zadevnih splošnih pravil.

(7)Ta sklep ne posega v uporabo pravil Unije o državni pomoči –

SPREJEL NASLEDNJI SKLEP:

Člen 1

Italiji se dovoli, da uporabi nižji stopnji trošarine za plinsko olje za ogrevanje, dobavljeno v občini Campione d’Italia, in za električno energijo, dobavljeno v navedeni občini, pod pogojem, da se upoštevajo najnižje ravni obdavčitve iz členov 9 in 10 Direktive 2003/96/ES.

Člen 2

Ta sklep se uporablja od 1. julija 2021 do 30. junija 2027.

Če Svet na podlagi člena 113 ali druge relevantne določbe Pogodbe o delovanju Evropske unije uvede spremenjeni splošni sistem za obdavčitev energentov in dovoljenje iz člena 1 tega sklepa glede na te spremembe ni več ustrezno, ta sklep preneha veljati na dan začetka veljavnosti zadevnih splošnih pravil.

Člen 3

Ta sklep je naslovljen na Italijansko republiko.

V Bruslju,